
LAUSUNTO
Kansalaisvapauksien sekä oikeus- ja sisäasioiden valiokunta pyytää asiasta vastaavaa talousarvion valvontavaliokuntaa sisällyttämään seuraavan päätöslauselmaesitykseen, jonka se myöhemmin hyväksyy:
1.	muistuttaa, että muuttoliike- ja turvapaikkasopimuksen täytäntöönpano on EU:n uuden muuttoliike- ja turvapaikka-asioiden hallintajärjestelmän kulmakivi ja että sitä sovelletaan kaikissa jäsenvaltioissa vuoden 2026 puolivälistä lähtien; korostaa, että se on erittäin tärkeä poliittinen prioriteetti, jotta voidaan varmistaa uskottava EU:n politiikka tällä alalla ja pitää kansalaisille annetut sitoumukset; kehottaa siksi komissiota varmistamaan, että muuttoliike- ja turvapaikkasopimuksen täytäntöönpanoa varten on riittävästi henkilöstöä, myös jäsenvaltioiden tukemiseksi sopimuksen kaikkien eri näkökohtien täytäntöönpanossa; tähdentää, että tämän olisi oltava komission ainoa turvapaikka- ja maahanmuuttoasioiden painopiste eikä henkilöresursseja tai työskentelyaikaa saisi tuhlata siihen, että sopimukseen tehdään harkitsemattomia tarkistuksia, kun sen soveltaminen on pian alkamassa; kiinnittää huomiota johdonmukaisen ja tehokkaan seurannan ja täytäntöönpanon valvonnan merkitykseen muuttoliikkeen ja turvapaikka-asioiden hallinnan alalla kaikissa jäsenvaltioissa; korostaa, että sopimuksen täytäntöönpano tarjoaa mahdollisuuden vahvistaa EU:n lainsäädännön, myös perusoikeuksia koskevien velvoitteiden, johdonmukaista soveltamista; korostaa, että sopimuksen onnistunut täytäntöönpano edellyttää paitsi sen saattamista osaksi kansallista lainsäädäntöä myös käytännön yhteistyötä jäsenvaltioiden kanssa palauttamisen, rajavalvonnan ja kolmansien maiden kanssa tehtävien takaisinottosopimusten osalta;
2.	toteaa jälleen olevansa sitoutunut näyttöön perustuvan ja avoimen päätöksenteon periaatteisiin; huomauttaa tässä yhteydessä, että useista lainsäädäntöehdotuksista, joilla tehdään merkittäviä ja järjestelmätason muutoksia muuttoliikkeen ja turvapaikka-asioiden hallintaa koskevaan EU:n lainsäädäntöön, ei ole tehty vaikutustenarviointeja; huomauttaa, että Euroopan unionin turvapaikkaviraston tietokoosteita, jotka muodostivat perustan komission ehdotukselle, jolla laaditaan unionin tason yhteinen luettelo turvallisista alkuperämaista, ei ole julkistettu;
3.	suhtautuu myönteisesti 12. kesäkuuta 2024 esiteltyyn muuttoliike- ja turvapaikkasopimuksen yhteiseen täytäntöönpanosuunnitelmaan; muistuttaa samalla komissiota parlamentin roolista lainsäädäntövallan käyttäjänä tässä prosessissa; kehottaa komissiota antamaan kansalliset täytäntöönpanosuunnitelmat, kansalliset valmiussuunnitelmat ja jäsenvaltioiden kansalliset strategiat kaikilta osin parlamentin käyttöön, jotta varmistetaan täytäntöönpanoprosessin tehokas valvonta; muistuttaa lisäksi, että komission olisi vilpittömän yhteistyön periaatteen mukaisesti jaettava asiaankuuluvat asiakirjat parlamentin kanssa, kun se käy keskusteluja sopimuksen täytäntöönpanoon liittyvistä asioista jäsenvaltioiden kanssa neuvostossa;
4.	suhtautuu myönteisesti edistymiseen AMIF- ja ISF-rahastojen varojen käytössä mutta on huolissaan siitä, että kansallisista menoista ei ole saatavilla yksityiskohtaisia julkisia tietoja, ja kehottaa perustamaan EU:n tason keskitetyn avoimuusportaalin sisäasioiden rahastoja varten; on kuitenkin huolissaan siitä, että menoista ja erityisesti jäsenvaltioiden yhteistyössä hallinnoimista menoista on vaikea saada yksityiskohtaisia ja kattavia tietoja, mikä hankaloittaa budjettivallan käyttäjän harjoittamaa asianmukaista valvontaa; pitää myönteisenä vuoden 2025 vuotuisessa talousarviossa tehtyä lisäystä rajaturvallisuuteen ja sopimuksen täyden täytäntöönpanon riittävän rahoituksen varmistamiseen ja kannustaa voimakkaasti jatkamaan tätä lähestymistapaa seuraavana vuonna;
5.	korostaa, että jäsenvaltioille ja unionin virastoille on varmistettava riittävä ja oikea-aikainen unionin rahoitus, jotta helpotetaan turvapaikka- ja muuttoliikeasioita koskevan unionin lainsäädännön sujuvaa täytäntöönpanoa; kehottaa komissiota seuraamaan ja tukemaan niiden hallinnollisten, operatiivisten ja oikeudellisten toimien oikea-aikaista edistymistä, joita jäsenvaltioilta ja unionin virastoilta edellytetään sopimuksen panemiseksi täytäntöön kaikilta osin kesään 2026 mennessä;
6.	panee merkille, että unioniin laittomasti saapuneiden muuttajien määrä laski vuonna 2024 aiempiin vuosiin verrattuna; panee merkille, että komissio pyrkii olemaan yhteydessä unionin naapureina oleviin kolmansiin maihin, jotta laitonta muuttoliikettä voitaisiin torjua sen lähteellä ja unionissa laillisesti oleskelevat kolmansien maiden kansalaiset voitaisiin kotouttaa onnistuneesti; korostaa tarkan valvonnan ja asianmukaisen huolellisuuden tarvetta kohdennettaessa varoja kumppaneille, jotka osallistuvat muuttoliikkeen hallintaan EU:n ulkopuolella, jotta varmistetaan yhdenmukaisuus EU:n normien kanssa, myös perusoikeuksien noudattamisessa; kehottaa komissiota lisäämään avoimuutta ja vastuuvelvollisuutta unionin sisäasioiden rahastojen ohjelmasuunnittelussa ja täytäntöönpanossa kolmansissa maissa; kehottaa perustamaan avoimen ja riippumattoman kolmansien maiden ihmisoikeustilanteen seurantamekanismin EU:n sisäasioiden rahastoja varten; suhtautuu myönteisesti komission pyrkimyksiin lisätä solidaarisuutta ja vastuunjakoa jäsenvaltioiden välillä ja tukea näin erityisesti niitä jäsenvaltioita, joihin kohdistuu eniten muuttoliike- ja turvapaikka-asioihin liittyviä haasteita; kehottaa jälleen komissiota tukemaan unionin virastoja ja jäsenvaltioita tehokkaiden etsintä- ja pelastusoperaatioiden koordinoinnissa Välimerellä ja varmistamaan, että tällaiset toimet toteutetaan kansainvälisen ja unionin oikeuden mukaisesti;
7.	panee tyytyväisenä merkille, että komissio jatkaa oikeusvaltiota koskevien vertailuarvojen seuraamista oikeusvaltiovälineistön avulla, mukaan lukien vuotuinen oikeusvaltiokertomus, jonka luvuissa eritellään yksityiskohtaisesti oikeusvaltioperiaatteeseen eri jäsenvaltioissa liittyviä yksittäisiä ja systeemisiä kysymyksiä ja mahdollistetaan kattava analyysi tilanteesta ja sen kehityksestä kussakin jäsenvaltiossa ja johon sisältyi vuonna 2024 ensimmäisen kerran neljä laajentumismaata; on edelleen huolissaan siitä, että vuotuisessa oikeusvaltiokertomuksessa käytetään liian diplomaattista sävyä eikä siinä tehdä selkeää eroa yksittäisten ja systeemisten ongelmien välille, jolloin joitakin kaikkein vakavimpia oikeusvaltioperiaatteen loukkauksia saatetaan vähätellä; kehottaa komissiota pyrkimään siihen, että demokratiaa, oikeusvaltiota ja perusoikeuksia koskevan EU:n järjestelmän perustamisesta annetut parlamentin suositukset pannaan kokonaisuudessaan täytäntöön sen 25. lokakuuta 2016 antaman päätöslauselman[[footnoteRef:1]] mukaisesti, ja varmistamaan, että oikeusvaltioperiaatetta koskevien vertailuarvojen arvioinneista tulee tarkempia ja kvalitatiivisia ja että niissä otetaan huomioon lainsäädäntömuutosten lisäksi myös konkreettinen ja riippumaton näyttö niiden käytännön täytäntöönpanosta; korostaa, että vaikka unionin käytettävissä olevaa välineistöä on laajennettu merkittävästi, sen tehokkuus riippuu yhdenmukaisesta ja johdonmukaisesta soveltamisesta kaikissa EU:n toimielimissä; kehottaa kiinnittämään enemmän huomiota maakohtaisten suositusten täytäntöönpanoon ja ottamaan käyttöön määräajat ja mitattavissa olevat vertailuarvot; kehottaa komissiota esittämään yksityiskohtaisesti sääntöjen noudattamatta jättämisen mahdolliset seuraukset muun muassa viittaamalla erityisiin välineisiin, joihin kuuluvat talousarviovälineet ja rahoituksen ehdollisuus; toistaa kantansa, että kertomuksessa olisi käsiteltävä kaikkia SEU-sopimuksen 2 artiklassa tarkoitettuja arvoja, sillä niitä ei pidä tarkastella toisistaan erillisinä; korostaa tarvetta perustaa eurooppalainen oikeusvaltion ohjausjakso, jossa on selkeä rakenne ja ennalta määritetyt välitavoitteet ja johon kaikki EU:n toimielimet osallistuvat aktiivisesti; korostaa, että tämän vuotuisen jakson on perustuttava luotettaviin, objektiivisiin indikaattoreihin ja siinä on tehtävä selväksi, että oikeusvaltioperiaatteen rikkominen ei ole koskaan vähäpätöistä ja kaikkien epäonnistumisten olisi johdettava eurooppalaisen ohjausjakson puitteissa sovellettavien toimenpiteiden kaltaisiin toimenpiteisiin; [1:  Euroopan parlamentin päätöslauselma 25. lokakuuta 2016 suosituksista komissiolle demokratiaa, oikeusvaltiota ja perusoikeuksia koskevan EU:n järjestelmän perustamisesta (2015/2254(INL)) (EUVL C 215, 19.6.2018, s. 162).] 

8.	pitää valitettavana komission päätöstä, jonka mukaan perusoikeuskirjaa koskeva horisontaalinen mahdollistava edellytys oli täyttynyt Unkarissa oikeuslaitoksen riippumattomuuden osalta ja joka mahdollisti sen, että Unkarin viranomaiset saattoivat ryhtyä vaatimaan jopa noin 10,2 miljardin euron suuruisia korvauksia unionin varoista; toistaa komission päätöksen olevan lainvastainen, kuten väitetään parlamentin komissiota vastaan asiassa C-225/24 nostamassa vireillä olevassa kanteessa; kehottaa komissiota noudattamaan tiukasti ehdollisuuden periaatetta ja varmistamaan, ettei unionin varoja vapauteta, jos oikeuslaitoksen riippumattomuutta tai oikeusvaltioperiaatetta rikotaan järjestelmätasolla;
9.	on huolissaan viivästyksistä komission menettelyissä, jotka koskevat oikeutta tutustua asiakirjoihin; kehottaa jälleen komissiota korjaamaan nämä puutteet viipymättä 13. heinäkuuta 2023 antamassaan päätöslauselmassa[footnoteRef:2] esittämiensä suositusten mukaisesti; [2: 2 Euroopan parlamentin päätöslauselma 13. heinäkuuta 2023 asiakirjojen julkisuudesta – vuosikertomus vuosilta 2019–2021 (2022/2015(INI)) (EUVL C..., 17.7.2024) https://www.europarl.europa.eu/doceo/document/TA-9-2023-0295_FI.html] 

10.	on erittäin huolestunut siitä, ettei komissio ole edelleenkään esittänyt täytäntöönpanotoimenpiteitä eikä lainsäädännöllisiä jatkotoimia Pegasus-ohjelman ja vastaavien vakoiluohjelmien käyttöä koskevien parlamentin suositusten johdosta; muistuttaa komissiota siitä, että sen on noudatettava unionin toimielinten välisen vilpittömän yhteistyön periaatetta ja puitesopimuksessa ja paremmasta lainsäädännöstä tehdyssä toimielinten välisessä sopimuksessa vahvistettuja velvoitteita ja esitettävä ilman aiheetonta viivytystä toimintasuunnitelma vakoiluohjelmien väärinkäytön estämiseksi unionissa hyödyntäen kattavasti kaikkia perussopimusten tarjoamia lainsäädännöllisiä ja muita keinoja.

